钦定古今图书集成/理学汇编/学行典/第197卷 > 张钧 张承相 于博 张永安
## 钦定古今图书集成/理学汇编/学行典/第197卷 > 张钧 张承相 于博 张永安

按《明外史孝义传》：“张钧，石州人。父赦，国子生，以二亲
早亡，矢志不仕，隐居城北村。钧正德末举于乡，以亲
老亦不仕。读书养亲，远近皆称其孝。嘉靖二十年，俺
答犯石州，钧虑父遭难，自城中驰一骑，号泣赴救，寇
射中其肩，裹疮疾驰，至则父已被杀。钧陨绝，尽餂父血，水浆不入口三日，不胜悲痛而卒。越二年，有司上”
其状，获旌。是时，杀掠甚惨，石州为亲死者十一人，而
张承相子博、张永安尢著。承相少孤，及长为诸生，养
母二十馀年，以孝闻。寇至，负母出逃，为寇所得，叩头
号泣，乞免其母。寇怒，并杀之，抱母首死。博二岁而孤，
奉母尽孝。寇抵城下，博方读书城中，母居村舍，亟下
城号泣求母。母已被执，遇诸涂，博取石奋击寇，寇就
剖其心，母得逸去，年止十有八。永安石，州吏也。父为
寇所逐，永安持挺追击之，伤二贼，趣父逸去，而身自
后卫之，被数十创死。与钧同日被旌。